**Κοινό Δελτίο Τύπου**

Τεχνικό Επιμελητήριο Ελλάδας, Οικονομικό Επιμελητήριο Ελλάδας, Γεωτεχνικό Επιμελητήριο Ελλάδας, Ολομέλεια Δικηγορικών Συλλόγων Ελλάδος, Δικηγορικός Σύλλογος Αθηνών, Πανελλήνιος Ιατρικός Σύλλογος, Πανελλήνιος Φαρμακευτικός Σύλλογος, Ελληνική Οδοντιατρική Ομοσπονδία, Συντονιστική Επιτροπή Συμβολαιογραφικών Συλλόγων, Συμβολαιογραφικός Σύλλογος Αθηνών, Ομοσπονδία Δικαστικών Επιμελητών, Πανελλήνιος Κτηνιατρικός Σύλλογος, Πανελλήνιος Σύλλογος Φυσικοθεραπευτών, Ένωση Ελλήνων Χημικών, Ένωση Ασφαλιστικών Διαμεσολαβητών Ελλάδος, Σύλλογος Ελλήνων Γεωλόγων, Ένωση Διαιτολόγων Διατροφολόγων Ελλάδας, Πανελλήνια Ομοσπονδία Φοροτεχνικών Ελευθέρων Επαγγελματιών

5 Φεβρουαρίου 2016

**Η συνέχιση ενός διαλόγου χωρίς στοιχεία, μελέτες και ποσοτικά δεδομένα δεν έχει κανένα νόημα - Κοινή απάντηση επιστημονικών φορέων και ελευθέρων επαγγελματιών στον Γενικό Γραμματέα του Υπουργείου Εργασίας**

Κοινή επιστολή απέστειλε σήμερα το Συντονιστικό των Επιστημονικών Φορέων και των Ελευθέρων Επαγγελματιών της χώρας στον Γενικό Γραμματέα Κοινωνικών Ασφαλίσεων του Υπουργείου Εργασίας κ. Ν. Φράγκο, σε απάντηση της πρόσκλησής του για συνάντηση σήμερα και συνέχιση του διαλόγου.

Σύμφωνα με τους επιστημονικούς και επαγγελματικούς φορείς, το Υπουργείο απευθύνει πρόσκληση για συνέχιση του διαλόγου για το Ασφαλιστικό των επιστημόνων - ελευθέρων επαγγελματιών, η οποία συνοδεύεται απλώς από ένα πίνακα εκπτώσεων στις υπέρογκες αυξήσεις των ασφαλιστικών εισφορών, όπως αυτές αποτυπώνονται στο προσχέδιο νόμου της Κυβέρνησης. Οι επιστημονικοί και επαγγελματικοί φορείς τονίζουν ότι:

* δεν παρέχεται καμία περαιτέρω διευκρίνιση για το χρόνο ισχύος τους
* δεν παρέχεται καμία περαιτέρω διευκρίνιση για τη βάση υπολογισμού τους

Οι επιστημονικοί και επαγγελματικοί φορείς σημειώνουν ότι έχουν διατυπώσει επανειλημμένα στις διμερείς συναντήσεις με το Υπουργείο την πάγια θέση τους για παροχή συγκεκριμένων στοιχείων και ειδικότερα:

* αναλογιστικές μελέτες
* ποσοτικοποιημένα στοιχεία με αριθμό επιστημόνων ανά εισοδηματική κατηγορία
* ποσοτικοποιημένα στοιχεία άλλων μέτρων ή άλλες σχετικές μετρήσεις
* τους προς επίτευξη ποσοτικοποιημένους στόχους που οδηγούν στη βιωσιμότητα του ασφαλιστικού συστήματος των επιστημόνων – ελευθέρων επαγγελματιών

Η παροχή ή ανακοίνωση τέτοιων στοιχείων δεν έχει υλοποιηθεί μέχρι σήμερα από την πλευρά του Υπουργείου, τονίζουν οι επιστημονικοί και επαγγελματικοί φορείς, «συνεπώς η συνέχιση ενός διαλόγου χωρίς στοιχεία, μελέτες και ποσοτικά δεδομένα δεν έχει κανένα νόημα, διότι δεν οδηγεί σε κανένα αποτέλεσμα».

«Εμείς από την αρχή καλοπροαίρετα, προσήλθαμε στο διάλογο, μολονότι εσείς δεν μας είχατε καλέσει σε τέτοιο πριν την δημοσιοποίηση του προσχεδίου νόμου, με την πεισματική άρνησή σας για την χορήγηση δεδομένων και στοιχείων, θεωρούμε ότι δεν μπορούμε με αυτούς τους όρους να συνεχίσουμε να συμμετέχουμε σε ένα τέτοιο διάλογο. Θα επανέλθουμε στο τραπέζι της διαβούλευσης μόλις μας δοθούν τα παραπάνω στοιχεία», σημειώνεται χαρακτηριστικά στην κοινή επιστολή των επιστημονικών και επαγγελματικών φορέων της χώρας.